પણ ‘નવો બાપ !’ સુગીતને નિશાળમા6 કોઈએ કહ્યું હશે – તને તો નવો બાપ મળવાનો છે. મિત્રોની મશ્કરી નાનાં બાળકોથી સહન ન થાય. એમના વ્યક્તિત્વનું ગજું કેટલું ? સાવ કોમળ, ભોળો, માબાપની સલામતી ના જોર પર જ જીવતો છોકરો. એક ઘા હજી હમણાં જ એણે સહન કર્યો છે – નિશાન મરી ગયો ત્યારે. નિશાનને એ બહુ વહાલ કરતો. આખો દિવસ એની જોડે ને જોડે ફરવા ઈચ્છતો. પણ નિશાનને એવી ફુરસદ થોડી જ મળતી ? અદાલતના ખંડ ગજાવતા અને કેસ દીઠ હજારો રૂપિયા ફી લેતા આ ધારાશાસ્ત્રીને ઘરના લોકો તરફ ધ્યાન આપવાનો ભાગ્યે જ સમય મળતો. એટલે તો સુગીત તેના સાથ માટે ઝૂરતો. આટલી નાની ઉંમરે તેની આંખોમાં તૂટેલા વચનોનો વિષાદ દેખાતો. નિશાનને આ ખબર નહોતી એમ નહિ. તે વહેલા ઘેર આવવાનાં વચન આપતો, ને એ વચન પાળી શકાતાં નહિ. પછી એ અપરાધ ઢાંકવા તે ઢગલાબંધ રમકડાં લઈ આવતો; અને સુગીત એ રમકડાંને હૈયે વળગાડી રાખતો.